## *Likumprojekts*

**Grozījumi Aizsargjoslu likumā**

Izdarīt Aizsargjoslu likumā (Latvijas Republikas Saeimas un Ministru Kabineta Ziņotājs,1997, 6.nr.; 2002, 7.nr.; 2003, 15.nr.; 2005, 15.nr.; 2008, 8.nr.; 2009. 82.nr.; 2010. 205.nr.) šādus grozījumus:

1. Papildināt 1.pantu ar 19.punktu šādā redakcijā:

„19. Elektrolīniju trase - elektrolīniju darbības nodrošināšanai paredzēta dabā esoša josla, kas uzturama brīva no kokiem un krūmiem. ”

2. Izteikt 16.panta otrās daļas 1.punkta ievaddaļu šādā redakcijā:

„1) gar elektrisko tīklu gaisvadu līnijām pilsētās un ciemos, izņemot šā panta otrās daļas 21.punktā minētajās teritorijās - zemes gabals un gaisa telpa, ko norobežo nosacītas vertikālas virsmas abpus līnijai:”.

3. Izteikt 16.panta otrās daļas 2.punkta ievaddaļu šādā redakcijā:

„2) gar elektrisko tīklu gaisvadu līnijām ārpus pilsētām un ciemiem, izņemot šā panta otrās daļas 21.punktā minētajās teritorijās - zemes gabals un gaisa telpa, ko norobežo nosacītas vertikālas virsmas abpus līnijai: ”

4. Papildināt 16.panta otro daļu ar 2.¹ punktu šādā redakcijā:

„2.1) gar elektrisko tīklu gaisvadu līnijām, ja tās šķērso meža teritoriju vai to malējais vads atrodas mežam tuvāk par 30 metru attālumu - zemes gabals un gaisa telpa, ko norobežo nosacītas vertikālas virsmas abpus līnijai - 30 metru attālumā no malējiem vadiem uz ārpusi no līnijas.”

5. Izteikt 16.panta otrās daļas 3.punktu šādā redakcijā:

„3) gar elektrisko tīklu kabeļu līnijām - zemes gabals un gaisa telpa, ko norobežo nosacītas vertikālas virsmas kabeļu līnijas katrā pusē 1metra attālumā no kabeļu līnijas ass, bet ja kabeļu līnija šķērso meža teritoriju - 1,5 m attālumā no kabeļu līnijas ass katrā pusē. Ja kabelis atrodas tuvāk par 1 metru no ēkas vai būves, tad šajā kabeļa pusē aizsargjoslu nosaka tikai līdz ēkas vai būves pamatiem;”.

6. Izteikt 33. panta astoto un devīto daļu šādā redakcijā:

„(8) Objekta īpašnieks vai valdītājs grafiski attēlo šā likuma 15., 16. panta otrās daļas 2.1 punktā, 18., 21. un 23.1pantā noteikto aizsargjoslu robežas, saskaņo tās ar attiecīgo pašvaldību un aizsargjoslu robežu datus iesniedz Valsts zemes dienestam.

 (9) Šā likuma 14., 16. (izņemot 16. panta otrās daļas 2.1 punktā), 17., 19., 20., 22., 23., 30., 32.1, 32.2 un 32.4 pantā noteiktās aizsargjoslas, robežu grafiski attēlo Apgrūtināto teritoriju informācijas sistēmas likumā noteiktajā kārtībā.”

7. Papildināt 33.pantu ar vienpadsmito daļu šādā redakcijā:

„(11) Saistībā ar šajā likumā vai attiecīgā objekta aizsargjoslas noteikšanas metodikā noteiktajām aizsargjoslas vai elektrolīniju trases platuma izmaiņām nepiemēro normatīvos aktus par meža zemes transformāciju, kā arī nemaksā atlīdzību par aprobežojumiem, koku, krūmu un zaru ciršanu vai likumā noteikto aizsargjoslā atļauto koku augstuma nodrošināšanu. ”

8. Izteikt 45.panta pirmās daļas 13.punktu šādā redakcijā:

„13) aizsargjoslās, kas šķērso meža teritoriju, aizliegts audzēt kokus un krūmus elektrolīniju trasēs. Ārpus elektrolīniju trasēm gaisvadu līniju aizsargjoslās aizliegts audzēt šā likuma 61.panta piektajā daļā minētos apdraudošos kokus, kā arī gaisvadu līniju - ar nominālo spriegumu 330 un 110 kilovolti aizsargjoslās aizliegts audzēt kokus un krūmus augstākus par attālumu līdz elektrisko tīklu gaisvadu līnijas malējam vadam, izņemot, ja zemes īpašnieks vai tiesiskais valdītājs noslēdzis rakstveida vienošanos ar elektrisko tīklu īpašnieku par koku un krūmu audzēšanu.”

9. Papildināt 45.panta pirmo daļu ar 14.un 15. punktu šādā redakcijā:

„14) ārpus meža zemēm aizliegts audzēt un ieaudzēt kokus (izņemot dabas pieminekļus) visā aizsargjoslas platumā (izņemot, ja zemes īpašnieks vai tiesiskais valdītājs noslēdzis rakstveida vienošanos ar elektrisko tīklu īpašnieku);

15) cērtot kokus cirtēs, kuras rezultātā mežaudzes šķērslaukums kļūst mazāks par kritisko šķērslaukumu, aizliegts atstāt atsevišķus kokus, augstākus par attālumu no koka sakņu kakla līdz malējam vadam, izņemot dabas pieminekļus.”

10. Izteikt 61.panta piekto daļu šādā redakcijā:

„(5) Elektrisko tīklu gaisvadu līniju, elektronisko sakaru tīklu gaisvadu līniju un radiosakaru līniju torņu un antenu mastu atsaišu aizsargjoslās kokus izcērt platībās, kuras noteiktas šajā likumā vai attiecīgo objektu aizsargjoslu noteikšanas metodikā, kā arī apzāģē augošu koku zarus vai vainagus, lai nepieļautu šo zaru uzkrišanu uz elektrisko tīklu vadiem. Ārpus šīm platībām apzāģē augošu koku zarus vai vainagus, lai nepieļautu šo koku vai zaru uzkrišanu uz objektu un izcērt tikai tos kokus, kuri apdraud objektus. Par apdraudošiem kokiem uzskatāmi koki, kas atrodas gaisvadu elektrolīniju ar nominālo spriegumu 330 un 110 kilovolti aizsargjoslās un ir augstāki par šī likuma 45.panta pirmās daļas 13.punktā noteikto audzēšanas augstuma ierobežojumu, kā arī visi tie koki, kuri ir augstāki par attālumu no koka sakņu kakla līdz gaisvadu līnijas malējam vadam, ja pastāv vismaz viens no šādiem nosacījumiem:

1) koki ir pastāvīgi novirzījušies no vertikālās ass uz gaisvadu līniju pusi vairāk par 15 grādiem;

2) koki ir ar redzamām trupes pazīmēm;

3) lapu koka stumbra diametrs 1,3 metru augstumā virs sakņu kakla ir mazāks par 1/100 no koka augstuma;

4) koki blakus gaisvadu elektrolīniju trasei aug nenocirstā meža joslā, kuras platums ir mazāks par 30 metriem;

5) lapu koki ar nesimetrisku vainagu (lielākā daļa zaru aug virzienā uz līnijas vadiem) vai mehāniski bojātu sakņu sistēmu;

6) lapu koki, kuriem attālums no zaru galiem līdz malējam vadam ir mazāks par četriem metriem;

7) bebru grauzti koki, kā arī lapu koki, kas atrodas teritorijā, kurā ir bebru darbības pazīmes.”

11. Izteikt 61.panta desmito daļu šādā redakcijā:

„(10) Kokus elektrolīniju trasē cērt objekta īpašnieks vai valdītājs, vai viņa pilnvarota persona par objekta īpašnieka vai valdītāja līdzekļiem vai - pēc savstarpējas rakstveida vienošanās - zemes īpašnieks vai tiesiskais valdītājs. Ārpus elektrolīniju trases apdraudošos kokus cērt zemes īpašnieks vai tiesiskais valdītājs vai, ja šādi koki nav nocirsti, tiesības tos izcirst ir objekta īpašniekam vai valdītājam, nemaksājot zemes īpašniekam vai tiesiskajam valdītājam atlīdzību saistībā ar šādu koku izciršanu. Mēnesi pirms ciršanas uzsākšanas objekta īpašnieks vai valdītājs, vai viņa pilnvarota persona nosūta rakstveida informāciju zemes īpašniekam vai tiesiskajam valdītājam. Ja darbība plānota īpaši aizsargājamā dabas teritorijā, izņemot Ziemeļvidzemes biosfēras rezervāta ainavu aizsardzības un neitrālo zonu, plānotās darbības saskaņo ar Dabas aizsardzības pārvaldi vai Vides pārraudzības valsts biroju, ja darbība plānota Eiropas nozīmes aizsargājamās dabas teritorijās (Natura 2000).

Ja koku ciršana nepieciešama ārkārtējās situācijās vai situācijās, kad koki apdraud objekta darbību, koku ciršanu var sākt pēc mutvārdu paziņojuma sniegšanas Valsts meža dienestam, Dabas aizsardzības pārvaldei vai Vides pārraudzības valsts birojam, ja darbība veicama īpaši aizsargājamā dabas teritorijā, izņemot Ziemeļvidzemes biosfēras rezervāta ainavu aizsardzības un neitrālo zonu. Objekta īpašnieks vai valdītājs nedēļas laikā pēc koku nociršanas informē par to zemes īpašnieku vai tiesisko valdītāju.”

12. Papildināt Pārejas noteikumus ar 18.punktu:

„18. Šā likuma 45.panta 13.punktā noteikto koku augstumu 110 un 330 kilovoltu elektrolīniju aizsargjoslās (ārpus elektrolīniju trasēm*)* zemes īpašnieks vai tiesiskais valdītājs nodrošina attiecībā uz lapu kokiem - līdz 2017. gada 31.decembrim, bet skuju kokiem - līdz 2027. gada 31.decembrim.

Iesniedzējs:

Ekonomikas ministrs A.Kampars

Vīza: Valsts sekretārs J.Pūce

26.08.2011

1062

D.Rekšāne 67013218;

Dace.Reksane@em.gov.lv